b'\n_START_ARTICLE_\nFranc Obljubek\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo je obiskoval v Vi\xc5\xa1njeviku, gimnazijo pa v \xc5\xa0empetru pri Gorici. Leta 1951 je ilegalno zapustil Jugoslavijo. Nekaj \xc4\x8dasa je bil v zbirnem centru Bagnoli pri Rimu, nato pa pri sorodnikih, ter se 1952 izselil v Kanado, kjer se je najprej zaposlil kot gozdni delavec. \xc5\xbde ob odhodu od doma je na\xc4\x8drtoval \xc5\xa1tudij v Kanadi. Ob delu je najprej diplomiral na Univerzi Lokehaed in kasneje magistriral iz knji\xc5\xbeni\xc4\x8darstva na Univerzi v Torontu. Bil je knji\xc5\xbeni\xc4\x8dar, zaposlen pri Ontario Libary Sevice v Nipigonu. Leta 1960 je postal svetnik knji\xc5\xbeni\xc4\x8darstva, 1968 pa predsednik Ontario Public Libary Association in skrbel za izobra\xc5\xbeevanje krajevnih knji\xc5\xbeni\xc4\x8darjev. Leta 1975 je postal predsednik Multikulturnega dru\xc5\xa1tva v Thunder Bayu. Veliko je delal in pisal \xc4\x8dlanke v smislu ve\xc4\x8dkulturne ideje. Na\xc4\x8drtoval je posebne knji\xc5\xbenice za ameri\xc5\xa1ke staroselce. V letih 1980\xe2\x88\x921984 je bil tudi predsednik Multikulturne zveze za severozahodni del Ontaria. Bil je ustanovitelj in urednik \xc4\x8dasopisa Northern Mosaic in sodeloval pri pripravah narodnostnih konferenc in folklornih festivalov. Za delo na kulturnem podro\xc4\x8dju ga je kraljica Elizabeta II. odlikovala s srebrno medaljo, posve\xc4\x8dena pa mu je tudi stavba multikulturnega dru\xc5\xa1tva v Thunder Bayu. Po njegovi smrti pa je bila ustanovljena po njem imenovana spominska ustanova.'